
_START_ARTICLE_
风赋
_START_PARAGRAPH_
风赋为战国楚国辞赋作家宋玉所创作文学作品。该赋讲述了楚襄王和宋玉关于风的问答。宋玉以“大王之风”于“庶人之风”对比，委婉地表现出讽刺意味。文章中的楚襄王为宋玉所事，自楚怀王被秦国俘虏后被楚人立为国君，荒淫无度，任内屡败于秦国；屈原据传为宋玉之师，力谏无果，后于襄王逃难之际，见大势已去，自投于汨罗江。
_START_SECTION_
原文
_START_PARAGRAPH_
楚襄王游于兰台之宫，宋玉、景差侍。有风飒然而至，王乃披襟而当之，曰：“快哉此风！寡人所与庶人共者邪？”宋玉对曰：“此独大王之风耳，庶人安得而共之！”_NEWLINE_王曰：“夫风者，天地之气，溥畅而至，不择贵贱高下而加焉。今子独以为寡人之风，岂有说乎？”宋玉对曰：“臣闻于师：枳句来巢，空穴来风。其所托者然，则风气殊焉。”_NEWLINE_王曰：“夫风，安生始哉？”宋玉对曰：“夫风生于地，起于青苹之末，侵淫谿谷，盛怒于土囊之口，缘太山之阿，舞于松柏之下，飘忽淜滂，激飓熛怒。耾耾雷声，回穴错迕，蹶石伐木，梢杀林莽。至其将衰也，被丽披离，冲孔动楗，眴焕粲烂，离散转移。故其清凉雄风，则飘举升降，乘凌高城，入于深宫。抵花叶而振气，徘徊于桂椒之间，翺翔于激水之上。将击芙蓉之精，猎蕙草，离秦蘅，概新夷，被荑杨，回穴冲陵，萧条众芳。然后徜徉中庭，北上玉堂，跻于罗幢，经于洞房，乃得为大王之风也。故其风中人，状直憯憯惏慄，清凉增欷。清清冷冷，愈病析酲，发明耳目，宁体便人。此所谓大王之雄风也。”_NEWLINE_王曰：“善哉论事！夫庶人之风，岂可闻乎？”宋玉对曰：“夫庶人之风，塕然起于穷巷之间，堀堁扬尘，勃郁烦冤，冲孔袭门。动沙堁，吹死灰，骇浑浊，扬腐余，邪薄入瓮牖，至于室庐。故其风中人，状直憞混郁邑，驱温致湿，中心惨怛，生病造热。中唇为胗，得目为篾，啖齰嗽获，死生不卒。此所谓庶人之雌风也。”